open-index/open-wikipedia-markdown huggingface dataset:
Βρογχοσκόπηση

μικρογραφία|Επέμβαση Για μελέτη των βρόγχων ασθενούς
Η βρογχοσκόπηση είναι η διαδικασία κατά την οποία ο γιατρός εξετάζει τους μεγάλους αεραγωγούς του ασθενούς (τραχεία, βρόγχους), οι οποίοι είναι οι κύριες οδοί που μεταφέρουν αέρα στους πνεύμονες.

Το βρογχοσκόπιο οπτικών ινών είναι η συνήθως χρησιμοποιούμενη συσκευή και αποτελείται από ένα λεπτό, εύκαμπτο, τηλεσκόπιο, περίπου σε πάχος μολυβιού. Το βρογχοσκόπιο εισάγεται από τον γιατρό διά μέσου της μύτης, στο πίσω μέρος του λαιμού στον λάρυγγα και στην τραχεία και στην συνέχεια παρακάτω στους βρόγχους. Οι οπτικές ίνες επιτρέπουν στο φως να ακολουθεί ανεμπόδιστα, τις καμπυλώσεις του βρογχοσκοπίου και έτσι ο γιατρός μπορεί να παρατηρεί ευκρινώς το εσωτερικό των αεραγωγών του εξεταζόμενου ατόμου.

Το άκαμπτο βρογχοσκόπιο, που είναι σαν ένα λεπτό, ευθύ τηλεσκόπιο, δεν χρησιμοποιείται συχνά. Μπορεί να είναι αναγκαίο μόνο για ορισμένες διαδικασίες, και στα παιδιά. Για την χρησιμοποίησή του απαιτείται γενική αναισθησία ενώ στην βρογχοσκόπηση με οπτικές ίνες απαιτείται μόνο καταστολή.

Και οι δύο τύποι βρογχοσκοπίου έχουν ένα πλευρικό κανάλι, διά μέσου του οποίου μπορεί να περάσει και να οδηγηθεί προς το κάτω άκρο του, ένας λεπτός καθετήρας εξοπλισμένος με λαβίδα βιοψίας. Ο καθετήρας χρησιμοποιείται για την λήψη μικρού δείγματος για βιοψία από την εσωτερική επένδυση των βρόγχων, ή να αφαιρέσει μικρά αντικείμενα από τους αεραγωγούς.

## Εξωτερικοί σύνδεσμοι
* Lung.gr - Βρογχοσκόπηση 

Κατηγορία:Υγειονομικές διαγνωστικές εξετάσεις
(480808) 1994 XL1

**1994 XL<sub>1</sub>** 


Χαρακτηριστικά τροχιάς>http://ssd.jpl.nasa.gov/sbdb.cgi?sstr=1994%20XL1;orb=1;cov=0;log=0;cad=0#orb

Αφήλιο 1,02388008736815 AU

Περιήλιο 0,3178017933710908 AU

Εκκεντρότητα 0,5262635682372215 

Περίοδος περιφοράς 200,6909392272705 ημέρες

Κλίση 28,16201711929759° ως προς την εκλειπτική 

Μήκος του ανερχόμενου συνδέσμου 252,6918880612429° 

Μέση ανωμαλία 353,0048413884875° 

Όρισμα του περιηλίου 356,5308051261275° 

Δορυφόροι 0 

Φυσικά Χαρακτηριστικά>http://ssd.jpl.nasa.gov/sbdb.cgi?sstr=1994%20XL1;orb=1;cov=0;log=0;cad=0#phys_par

Αστρονομική περίοδος περιστροφής ; h 

Απόλυτο μέγεθος 20,854 





thumb|406px|left|Η τροχιά του 1994 XL1
Το **1994 XL<sub>1</sub>** είναι η προσωρινή ονομασία που έχει δοθεί σε έναν αστεροειδή που το 1994 πέρασε από τον πλανήτη μας από μόνο 3448000 μίλια (5549000 χιλιόμετρα),

## Αναφορές και πηγές


Κατηγορία:γεωπλήσια αντικείμενα
Αφασία

Ο ειδικός επιστημονικός όρος **αφασία** (στερητικό α- και -φέτος από το ρήμα φημί = λέγω) αναφέρεται σε κάθε μερική ή ολική απώλεια γλωσσικών ικανοτήτων σε ενήλικες και παιδιά και γενικότερη ανικανότητα λόγου.

Ο λόγος είναι το κύριο μέσο του ανθρώπου ώστε να επικοινωνήσει με το περιβάλλον του. Στην περίπτωση της αφασίας το άτομο δεν μπορεί να μιλήσει, να αποδίδει το σωστό νόημα στις λέξεις, να κατανοεί και πολλές φορές να διαβάζει. Στο πολύ νεαρό παιδί, του οποίου ο εγκέφαλος διατηρεί την πλαστικότητά του, επιτρέπεται μια ταχεία ανάληψη έστω κι αν αυτή δεν είναι ολοκληρωμένη, σε αντίθεση με τους ενήλικες.

## Αιτίες
Μπορεί να οφείλεται σε διαταραχές των εγκεφαλικών αγγείων ή σε εγκεφαλικές βλάβες.

## Μορφές αφασίας
* **Τύπου Broca**
Η Αφασία τύπου Broca ή αλλιώς Κινητική χαρακτηρίζεται από περιορισμένη ικανότητα έκφρασης προφορικού λόγου, περιορισμένο λεξιλόγιο και μετρίου βαθμού δυσκολία στην κατανόηση της γλώσσας, γεγονός που οδηγεί συχνά σε δυσκολία στην επικοινωνία. Ο ασθενής σε πολλές περιπτώσεις είναι ικανός να διαβάζει, αλλά έχει δυσκολίες στη γραφή.
* **Τύπου Wernicke**
Η Αφασία τύπου Wernicke ή αλλιώς αισθητική χαρακτηρίζεται από ελλιπή ικανότητα του ασθενούς να καταλαβαίνει τη σημασία των λέξεων που παράγει. Παρατηρείται ταχεία εκφορά της γλώσσας με παραφασίες (η χρησιμοποίηση αντί της σωστής μιας άλλης λέξης), νεολογισμούς (η χρήση λέξεων που δεν υπάρχουν καν). Μερικοί ασθενείς με Αφασία τύπου Wernicke μιλούν ακατάπαυστα, παρατηρείται η λεγόμενη «γλωσσική σαλάτα», ενώ δεν δείχνουν να έχουν επίγνωση της διαταραχής επικοινωνίας. 
Η κατανόηση του λόγου είναι εντόνως επηρεασμένη.
* **Ανομική αφασία**
Κύριο σύμπτωμα της ανομικής αφασίας είναι η δυσκολία εύρεσης των σωστών λέξεων κατά την εκφορά προφορικού λόγου, κυρίως κατά την κατονομασία αντικειμένων. Η κατανόηση καθώς και η γραφή και η ανάγνωση είναι ανεπηρέαστες. 
* Γενική Αφασία
Η Γενική Αφασία είναι η σοβαρότερη μορφή αφασίας, κατά την οποία ο ασθενής αντιμετωπίζει σοβαρά προβλήματα τόσο κατά την εκφορά όσο και κατά την κατανόηση του προφορικού λόγου. Επίσης, δεν μπορεί να γράψει ή να διαβάσει.

## Γενικοί παράγοντες που επηρεάζουν την αφασία
* Συχνότητα των λέξεων
* Οικειότητα
* Ηλικία κατάκτησης λέξεων
* Αφηρημένες και συγκεκριμένες λέξεις
* Λειτουργικότητα
* Το μήκος της λέξης

## Θεραπευτικές παρεμβάσεις
* Σημασιολογική θεραπεία
* Θεραπεία για φωνολογική επεξεργασία
* Λέξη και εικόνα, ξεπερασμένα ζευγάρια
* Διάκριση ανάμεσα στην γραμμένη λέξη και το ακουστικό νεύρο

## Πηγές
* Sally Byng, Kate Swinburn, and Carole Pound. The aphasia therapy file.
* Lyndsey Nickels. Spoken word production and its breakdown in aphasia.
* Paule Aimard. Οι διαταραχές του λόγου στο παιδί. Μεταφρ. Ιουλιέττα και Ροδόλφος Ράλλης
* http://www.medlook.net/article.asp?item_id=1766
* http://www.afasie.nl/aphasia/pdf/7/brochure1.pdf

## Εξωτερικοί σύνδεσμοι

Κατηγορία:Νευρολογία
Κατηγορία:Ανθρώπινη επικοινωνία
Διαδικτυακό μιμίδιο

μικρογραφία|Διαδικτυακό dank (φοβερό) μιμίδιο για την Βικιπαίδεια και την αντιμετώπιση της προς τις πηγές.
**Διαδικτυακό μιμίδιο** (αγγλ. *Internet meme*) ή **Φαινόμενο του διαδικτύου** (*Internet phenomenon*) αποκαλείται οτιδήποτε προκαλεί έντονο ενδιαφέρον στους χρήστες του Διαδικτύου και εξαπλώνεται ραγδαίως στον Κυβερνοχώρο. Ο όρος Διαδικτυακό μιμίδιο αποτελεί αναφορά στα μιμίδια, παρόλο που τα τελευταία έχουν μία ευρύτερη έννοια της πολιτισμικής πληροφορίας.

## Περιγραφή

Στην πιο απλή μορφή του, ένα Διαδικτυακό μιμίδιο, είναι ουσιαστικά η διάδοση ενός αρχείου, ή κάποιου υπερσυνδέσμου  από ένα άτομο σε άλλα, με τη χρήση των μέσων του Διαδικτύου (για παράδειγμα ηλεκτρονικό ταχυδρομείο, ιστολόγια, χώρους κοινωνικής δικτύωσης, υπηρεσίες άμεσης αποστολής μηνυμάτων, κ.ά.). Το περιεχόμενό του συνήθως είναι χιουμοριστικό. Μπορεί να είναι ένα αστείο, μία φήμη, εικόνες που έχουν υποστεί κάποια επεξεργασία, ιστοσελίδες, κάποιο βίντεο ή κινούμενο σχέδιο, ή μία ανορθόδοξη ειδησεογραφική ιστορία κτλ. Πιο απλά, ένα διαδικτυακό μιμίδιο είναι ένα εσωτερικό αστείο, το οποίο γνωρίζει ένας μεγάλος αριθμός χρηστών του Ίντερνετ. Μπορεί να παραμείνει το ίδιο ή να εξελιχθεί με το πέρασμα του χρόνου, μέσω του σχολιασμού, των μιμήσεων και των παρωδιών του αυθεντικού.

Ο όρος μπορεί να αναφέρεται στο περιεχόμενο που διαδίδεται από χρήστη σε χρήστη, στην ιδέα πίσω από το περιεχόμενο, ή στο φαινόμενο της ίδιας της εξάπλωσης του.

## Πηγές



Κατηγορία:Φράσεις επινοημένες στη δεκαετία του 1990
Τζόζεφ Χένρι

Ο **Τζόζεφ Χένρι** (αγγλικά:Joseph Henry, 17 Δεκεμβρίου 1797 - 13 Μαΐου 1878) ήταν Αμερικανός φυσικός ο οποίος ανακάλυψε το φαινόμενο της αυτεπαγωγής. Επίσης ανακάλυψε το φαινόμενο της αμοιβαίας επαγωγής ταυτόχρονα σχεδόν με τον Φαραντέι αλλά ο Φαραντέι δημοσίευσε πρώτος την ανακάλυψη. Η μονάδα του συντελεστή αυτεπαγωγής στο διεθνές σύστημα μονάδων, το Χένρι, έχει πάρει το όνομά του. Ο Χένρι τελειοποίησε επίσης το ηλεκτρομαγνητικό ρελέ που αποτέλεσε βασικό εξάρτημα για την κατασκευή του τηλέγραφου. Ήταν επίσης ο εφευρέτης των πρώτων ηλεκτροκινητήρων.

## Βιογραφία
Ο Χένρι γεννήθηκε στο Όλμπανυ της Νέας Υόρκης από γονείς μετανάστες από  την Σκωτία. Οι γονείς του ήταν φτωχοί και επιπλέον  ο πατέρας του πέθανε όσο ήταν ακόμα σε νεαρή ηλικία. Για το υπόλοιπο της παιδικής του ηλικίας ο Χένρι έζησε με την γιαγιά του στο Γκάλγουέι της Νέας Υόρκης. Τελείωσε το σχολείο της περιοχής το οποίο αργότερα θα έπαιρνε τιμητικά το όνομά του. Μετά το σχολείο δούλεψε σε ένα παντοπωλείο και έγινε παράλληλα μαθητευόμενος ωρολογοποιός και ασημοτεχνίτης. Έδειχνε επίσης ιδιαίτερη αγάπη για το θέατρο και πλησίασε στο να γίνει επαγγελματίας ηθοποιός,

Για την επιστήμη ενδιαφέρθηκε στην ηλικία των 16 όταν ένα βιβλίο σχετικό του υποκίνησε το ενδιαφέρον.  Το 1819 εισήχθη στην Ακαδημία του Όλμπανυ όπου παραδίδονταν μαθήματα ελεύθερα. Στόχευε να ασχοληθεί με το πεδίο της φαρμακευτικής αλλά το 1924 διορίστηκε βοηθός μηχανικού για μία έρευνα σχετικά με έναν δρόμο της περιοχής κάτι που τον ενέπνευσε να επιλέξει το επ'αγγελμα του μηχανικού.

Ο Χένρι διέπρεψε στις σπουδές του και το 1826 διορίστηκε καθηγητής μαθηματικών και φυσικών επιστημών στην ακαδημία του Όλμπανυ. Το ενδιαφέρον του για το μαγνητικό πεδίο της Γης τον οδήγησε να ασχοληθεί και να πειραματιστεί πάνω στον μαγνητισμό. Το 1829 βελτίωσε την πρόσφατη εφεύρεση του, εισάγοντας πυρήνα μαλακού σιδήρου στο πηνίο και κατασκεύασε έναν πολύ ισχυρό ηλεκτρομαγνήτη για το πανεπιστήμιο του Γέιλ. Με τις βελτιώσεις που πραγματοποίησε στο ηλεκτρομαγνητικό εξάρτημα του ηλεκτρονόμου, έκανε εφικτή την εφεύρεση του τηλέγραφου. Το 1831 ο Χένρι βασιζόμενος σε μία πρόσφατη ανακάλυψη πάνω στον ηλεκτρομαγνητισμό κατασκεύασε μία διάταξη που αποτέλεσε τον πρόγονο του σημερινού κινητήρα συνεχούς ρεύματος (D.C. - Direct Current). Η ενασχόληση του με αυτή την διάταξη τον οδήγησε στην ανακάλυψη του φαινομένου της  ηλεκτρομαγνητικής επαγωγής, ανακάλυψη που πραγματοποίησε ταυτόχρονα ο Άγγλος φυσικός Μάικλ Φαραντέι, ο οποίος δημοσίευσε πρώτος την ανακάλυψη με αποτέλεσμα σήμερα να αποδίδεται σ’ αυτόν.

Τα τελευταία χρόνια της ζωής του διετέλεσε διευθυντής του Smithsonian Institution. Λόγω της θέσης του δεχόταν πολλές επισκέψεις εφευρετών της εποχής οι οποίοι τον συμβουλεύονταν, ανάμεσά τους και ο εφευρέτης του τηλεφώνου Γκράχαμ Μπελ. Ο Χένρι πέθανε στις 13 Μαΐου 1878 σε ηλικία 81 ετών.

## Παραπομπές

## Εξωτερικοί Σύνδεσμοι
* Smithsonian Institution Archives, Joseph Henry 

 

Κατηγορία:Αμερικανοί φυσικοί
Βίλχελμ Βέμπερ

Ο **Βίλχελμ Έντουαρντ Βέμπερ** (*Wilhelm Eduard Weber*, 24 Οκτωβρίου 1804 – 23 Ιουνίου 1891) ήταν Γερμανός φυσικός και μαζί με τον Καρλ Φρίντριχ Γκάους εφευρέτες του ηλεκτρομαγνητικού τηλέγραφου. Προς τιμήν του η μονάδα μέτρησης της μαγνητικής ροής, το Βέμπερ, έχει πάρει το όνομά του.

## Βιογραφία
### Τα πρώτα χρόνια
Ο Βέμπερ γεννήθηκε στο Βίτενμπεργκ το 1804. Ο πατέρας του ήταν καθηγητής θεολογίας. Ο Ουίλλιαμ ήταν ο δεύτερος από τους τρεις γιους της οικογένειας και από νωρίς διακρινόταν για την κλίση του στην επιστήμη. Όταν διαλύθηκε το πανεπιστήμιο του  Βίτενμπεργκ ο πατέρας του μεταφέρθηκε στο πανεπιστήμιο του Χάλλε. Ο Βέμπερ που είχε πάρει τα πρώτα μαθήματα από τον πατέρα του συνέχισε στο σχολείο και ορφανοτροφείο του Χάλλε. Μετά το σχολείο συνέχισε στο πανεπιστήμιο και αφοσιώθηκε στις φυσικές επιστήμες. Αφού διακρίθηκε στο πανεπιστήμιο διορίστηκε εκτάκτως καθηγητής φυσικών επιστημών στο Χάλλε.

### Καριέρα
Το 1831 με υπόδειξη του μαθηματικού Καρλ Φρίντριχ Γκάους προσελήφθη από το πανεπιστήμιο του Γκέτινγκεν ως καθηγητής φυσικής, σε ηλικία 27 ετών. Οι διαλέξεις του χαρακτηρίζονταν ενδιαφέρουσες και διδακτικές. Επίσης διακρινόταν και στον πειραματικό τομέα. Οι σημαντικότερες έρευνες του Βέμπερ δημοσιεύτηκαν μεταξύ του 1825 και 1838. Το 1833 σε συνεργασία με τον Γκάους κατασκεύασε τον πρώτο ηλεκτρομαγνητικό τηλέγραφο με τον οποίο συνέδεσε το αστεροσκοπείο με το ινστιτούτο φυσικής του Γκέτινγκεν. Κατά την διάρκεια του 1864 δημοσίευσε το έργο του Electrodynamic Proportional Measures το οποίο περιείχε ένα πλήρες σύστημα μονάδων μέτρησης πάνω στον ηλεκτρισμό

Ο Βέμπερ πέθανε στο Γκέτινγκεν το 1891 σε ηλικία 86 ετών

## Παραπομπές


## Εξωτερικοί Σύνδεσμοι

* Βίλχελμ Βέμπερ
* Biography and bibliography in the Virtual Laboratory of the Max Planck Institute for the History of Science

Κατηγορία:Γερμανοί φυσικοί
Σάμιουελ Κάρλοβιτς Γκρέιγκ

Ο **Σάμιουελ Κάρλοβιτς Γκρέιγκ** (30 Νοεμβρίου 1736 — 15 Οκτωβρίου 1788) ήταν Σκωτσέζος ναύαρχος.

## Βιογραφικά στοιχεία
Η καταγωγή του ήταν από την Αγγλία. Υπηρέτησε στο ρωσικό ναυτικό και ανήλθε ως τον βαθμό του ναύαρχου. Κατά την Πελοποννησιακή Εκστρατεία είχε ακόμα τον βαθμό του απλού πλοιάρχου. Αναδείχτηκε στη νικηφόρο ναυμαχία εναντίον του σουηδικού στόλου στη Σβιασβούργη.

Απεβίωσε το 1788. Το ημερολόγιό του μεταφράστηκε από τα αγγλικά στα ρωσικά και δημοσιεύτηκε το 1849 στο περιοδικό «Μορσκόι Σμπόρνια» (Ναυτική Συλλογή). Περιέχει λεπτομερή περιγραφή της Ναυμαχίας του Τσεσμέ το 1770 έξω από τη Χίο.

## Παραπομπές


## Πηγές
* 

Κατηγορία:Βρετανοί στρατιωτικοί
Ίγκορ Νόβικοφ

Ο **Ίγκορ Αλεξάντροβιτς Νόβικοφ** (· Ντρέζνα, ΕΣΣΔ 19 Οκτωβρίου 1929 - Αγία Πετρούπολη 30 Αυγούστου 2007) ήταν  Σοβιετικός αθλητής του πεντάθλου και αγωνιζόταν στην Ντινάμο Ερεβάν.

## Βιογραφία

### Αθλητής
Από τα 10 του χρόνια άρχισε να ασχολείται με το κολύμπι στο Ερεβάν(Αρμενία)όπου μετακόμισε μαζί με τους γονείς του το 1934, σε ηλικία 5 ετών. Μετά την νίκη του το 1951 στο Σοβιετικό πρωτάθλημα πεντάθλου του ГТО (*Готов к труду и обороне СССР*: Έτοιμος για την εργασία και για την άμυνα της ΕΣΣΔ) εντάσσεται στην Εθνική Νέων της Σοβιετικής Ένωσης στο πένταθλο. Το 1956 στους Ολυμπιακούς Αγώνες της Μελβούρνης ο Νόβικοφ με την Εθνική της Σοβιετικής Ένωσης κερδίζει στους αγώνες ενώ το 1957, 1958, 1959 και το 1961 κερδίζει τα Παγκόσμια πρωταθλήματα στο ατομικό και στο ομαδικό. Το 1964 στους Ολυμπιακούς Αγώνες του Τόκιο κερδίζει το δεύτερο χρυσό μετάλλιο με την Εθνική της ΕΣΣΔ και το αργυρό μετάλλιο στο ατομικό.

### Προπονητής
Το 1956 τελειώνει την καριέρα του ως αθλητής και γίνεται προπονητής, προπονώντας αρχικά τη *Σχολή Νέων αθλητών πεντάθλου του Ερεβάν* και μετά την Εθνική Νέων της ΕΣΣΔ στο μοντέρνο πένταθλο. Από το 1969 μέχρι το 1984 ήταν αντιπρόεδρος της Αθλητικής Επιτροπής της Αρμενίας ενώ από το 1977 μέχρι το 1991 ήταν πρόεδρος του *Σοβιετικού Ομίλου Μοντέρνου Πένταθλου*. Από το 1988 μέχρι το 1992 ήταν πρόεδρος του *Παγκοσμίου Ομίλου Μοντέρνου Πεντάθλου και Διάθλου*, και από το 1993 ο επίτιμος πρόεδρός του. Από τον Δεκέμβρη του 1993 μέχρι το θάνατο του (ίσως από ξαφνικό έμφραγμα), τον Αύγουστο του 2007, ζούσε στην Αγία Πετρούπολη.

## Βραβεία, τίτλοι και διακρίσεις

* Πρωταθλητής Ολυμπιακών Αγώνων(1956, 1964) 
* Δευτεραθλητής Ολυμπιακών Αγώνων(1960, 1964)
* Παγκόσμιος Πρωταθλητής (1957, 1958, 1959, 1961)
* Σοβιετικός Πρωταθλητής(4 φορές)

### Βραβεία
* Master of Sport U.S.S.R(Мастер спорта СССР)(1957)
* Master Trainer U.S.S.R(Заслуженый тренер СССР)(1968)
* Order of the Red Banner of Labour

## Παραπομπές


Κατηγορία:Σοβιετικοί αθλητές του στίβου
Κατηγορία:Σοβιετικοί Ολυμπιονίκες
Κατηγορία:Αποδέκτες του Τάγματος του Κόκκινου Λαβάρου της Εργασίας
Ηλιοχώρι Ιωαννίνων

Το **Ηλιοχώρι** είναι ορεινό χωριό της Περιφερειακής Ενότητας Ιωαννίνων και του Δήμου Ζαγορίου. 

## Γενικά στοιχεία
Το Ηλιοχώρι είναι ένα από τα εναπομείναντα βλαχοχώρια του Ζαγορίου και βρίσκεται στις ανατολικές πλαγιές της Τύμφης, 72 χιλιόμετρα βορειοανατολικά των Ιωαννίνων, χτισμένο σε υψόμετρο 920 μέτρων. Το παλαιότερο όνομα του χωριού ήταν *Ντομπρίνοβο* ή *Δομβρίνοβο*.

Η περίοδος που ανοικοδομήθηκε ο οικισμός δεν είναι γνωστή με ακρίβεια. Κατά τον 14ο αιώνα ιδρύθηκε μοναστήρι στην περιοχή από κρητικούς μοναχούς. Κατά την Τουρκοκρατία το χωριό αναφέρεται ως μεγάλο και ανεπτυγμένο. Οι κάτοικοι του ασχολήθηκαν κυρίως με το εμπόριο, τη βαρελοποιία, την υλοτομία και την κτηνοτροφία μέχρι το ολοκαύτωμα του χωριού από τους Ναζί. Την περίοδο του Δεύτερου Παγκόσμιου Πολέμου το χωριό κάηκε ολοσχερώς από τους Γερμανούς. Ο πληθυσμός του χωριού συρρικνώθηκε πολύ μετά τον Δεύτερο Παγκόσμιο Πόλεμο. Το χωριό σήμερα δε  θυμίζει σε  τίποτα εκείνο το μέρος με τους 1800 κατοίκους και τα  αρχοντικά του σπίτια. Σύμφωνα με την απογραφή του 2011 έχει 35 κατοίκους. Οι κοντινοί καταρράκτες και ο πελώριος πλάτανος του χωριού αποτελούν σήμερα πόλο έλξης για τους επισκέπτες της περιοχής.

Από το Ηλιοχώρι είναι η καταγωγή του Ηρακλή Αποστολίδη, δημοσιογράφου και σημαντικού Έλληνα ανθολόγου.

## Φωτοθήκη


Αρχείο:Waterfalls_of_Iliochori.JPG|Οι καταρράκτες Ηλιοχωρίου "Μπάλτα Στρίγγα"
Αρχείο:Iliochori platanos.JPG|Ο πλάτανος στο Μεσοχώρι



## Παραπομπές


## Εξωτερικοί σύνδεσμοι
* Νέα και ιστορικό αρχείο από το Ηλιοχώρι
* Νέα από το Ηλιοχώρι
* Νέα από το Ηλιοχώρι και τα γειτονικά χωριά
* Νέα από το Ηλιοχώρι
* Ζαγοροχώρια, το Ηλιοχώρι 

Κατηγορία:Χωριά της περιφερειακής ενότητας Ιωαννίνων
Κατηγορία:Δήμος Τύμφης
Κατηγορία:Δήμος Ζαγορίου
Φραγκάδες Ιωαννίνων

Οι **Φραγκάδες** είναι χωρίο του νομού Ιωαννίνων της δημοτικής ενότητας Τύμφης του δήμου Ζαγορίου, ένα από τα παλαιότερα Ζαγοροχώρια. Βρίσκονται στις νότιες πλαγιές της Τύμφης, 50 χιλιόμετρα βορειοανατολικά των Ιωαννίνων, χτισμένοι σε υψόμετρο 960 μέτρων, περιτριγυρισμένο με πυκνά δάση δίνοντας την εντύπωση ενός εξώστη με εκπληκτική θέα προκαλώντας δέος στον επισκέπτη. Ο πληθυσμός του χωριού σύμφωνα με την απογραφή του 2001 είναι 105 κάτοικοι, που ασχολούνται κυρίως με την κτηνοτροφία και περισσότερο με την υλοτομία.
Στην απογραφή πληθυσμού του 1903 οι Φραγκάδες αριθμούσαν περίπου 900 κατοίκους περιλαμβάνοντας περί τα 130 αρχοντικά κτισμένα με πέτρα από τους περίφημους κτιστάδες της Ηπείρου. Μάλιστα υπήρχαν και δύο σχολεία που όπως έλεγαν οι κάτοικοι ήταν "ένα για τα παιδιά κι ένα για τα κορίτσια".

Αν και το χωριό φέρεται να ιδρύθηκε περί το 600 μ.Χ. σύμφωνα με την τοπική παράδοση το όνομά του οφείλεται σε κάποιον Αντώνιο Φράγκο που στις 23 Δεκεμβρίου του 1384 δολοφόνησε στη περιοχή αυτή τον Σέρβο ηγεμόνα των Ιωαννίνων Θωμά Πρελούμπο. Τα επόμενα χρόνια η ιστορία του χωριού ακολούθησε εκείνη της ευρύτερης περιοχής του Ζαγορίου.

Οι Φραγκάδες είναι ανακηρυγμένος παραδοσιακός οικισμός. Κυριότερο αξιοθέατο του οικισμού είναι η πετρόχτιστη εκκλησία του Αγίου Δημητρίου, χαρακτηριστικό δείγμα Ζαγορίτικής αρχιτεκτονικής.

## Παραπομπές


## Εξωτερικοί σύνδεσμοι
*Ζαγοροχώρια, Οι Φραγκάδες 

Κατηγορία:Δήμος Τύμφης
Κατηγορία:Δήμος Ζαγορίου
Κατηγορία:Χωριά της περιφερειακής ενότητας Ιωαννίνων
Άνω Πεδινά Ιωαννίνων

Τα **Άνω Πεδινά** είναι χωρίο του νομού Ιωαννίνων του δήμου Ζαγορίου. Βρίσκονται στις νοτιοδυτικές πλαγιές της Τύμφης και βόρεια του Μιτσικελίου, χτισμένα σε υψόμετρο 960 μέτρων πάνω από ένα μικρό οροπέδιο.

## Ιστορικά στοιχεία
μικρογραφία|αριστερά
Κατά το 1819 ο οικισμός υπέστη ληστρική επιδρομή από περίπου 300 Αλβανούς. Από τα τέλη του 19ου αιώνα μέχρι και την πρώτη δεκαετία του 20ού αιώνα ο πληθυσμός των Άνω Πεδινών παρουσίασε σημαντική μείωση (31%) η οποία οφείλεται στην έξαρση των φαινομένων ληστείας στην ευρύτερη περιοχή του Ζαγορίου.

Από τα Άνω Πεδινά καταγόταν ο δάσκαλος του γένους Νεόφυτος Δούκας και ο ιστοριοδίφης Ιωάννης Λαμπρίδης. Μέχρι το 1928 ο οικισμός ονομαζόταν Σουδενά, οπότε και μετονομάστηκε σε Άνω Κάμπος και ένα χρόνο μετά σε Άνω Πεδινά.

## Αξιοθέατα
Το χωριό είναι ανακηρυγμένος παραδοσιακός οικισμός καθώς διατηρεί την χαρακτηριστική ζαγορίτικη αρχιτεκτονική. Κυριότερα αξιοθέατα του οικισμού είναι η Λαμπριάδειος σχολή, η μονή Ευαγγελίστριας, η μονή Αγίας Παρασκευής και ο ναός του Αγίου Δημητρίου, τα οποία είναι χτισμένα τον 18ο αιώνα και αποτελούν χαρακτηριστικά δείγματα της τοπικής αρχιτεκτονικής.

## Απογραφές πληθυσμού

## Παραπομπές


## Βιβλιογραφία
* Κώστας Παπαγιαννόπουλος-Ελένη Σιμώνη (επιμέλεια), *Οι ρίζες των Σουδενιωτών. Τοπική Ιστορία και Αρχαιολογία των μετακινήσεων*, έκδοση: Σύλλογος Σουδενιωτών Πατρών και Περιχώρων, Λουσικά Αχαΐας 2017. ISBN 978-618-83349-0-8.

## Εξωτερικοί σύνδεσμοι
* Καθημερινή, Τα Άνω και Κάτω Πεδινά

Κατηγορία:Χωριά της περιφερειακής ενότητας Ιωαννίνων
Κατηγορία:Δήμος Κεντρικού Ζαγορίου
Κατηγορία:Δήμος Ζαγορίου
Σουδενά

Η ονομασία **Σουδενά** είναι Σλαβικό τοπωνύμιο που σημαίνει κρύος τόπος και συναντάται ως πρώην όνομα στα παρακάτω χωριά της Ελλάδας:
*Άνω Πεδινά Ιωαννίνων, πρώην Άνω Σουδενά
*Κάτω Πεδινά Ιωαννίνων, πρώην Κάτω Σουδενά
*Άνω Λουσοί Αχαΐας, πρώην Σουδενά Θεοτόκου
*Κάτω Λουσοί Αχαΐας, πρώην Σουδενά Αγίου Βασιλείου
Ονάτος

Ο Πυθαγόρειος φιλόσοφος Ὀνάτας παρουσιάζεται από τον Ιωάννη Στοβαίο ως στοχαστής που αντιτάχθηκε στον μονοθεϊσμό και στην ταύτιση του σύμπαντος με τον Θεό. Σε πιθανό έργο του με τον τίτλο Περὶ τοῦ Θεοῦ καὶ τοῦ Θείου, υποστήριξε ότι το σύμπαν είναι μόνο θεϊκό, όχι ο ίδιος ο Θεός, και ότι οι πολλαπλές θεϊκές δυνάμεις που το διέπουν οδηγούν στην αναγνώριση διαφορετικών θεών, ως μια πιο εκλεπτυσμένη μορφή πολυθεϊσμού. Η θεώρησή του δεν περιορίζεται στην κοσμολογία, αλλά εκτείνεται και στην ηθική διάσταση: φαίνεται να υπήρχε έντονο ενδιαφέρον για την καθαρότητα της ψυχής, η οποία επηρεάζεται από το σώμα και την ύλη, αναδεικνύοντας μια σύνδεση μεταξύ πνευματικής τελειότητας και ηθικής ζωής. Παράλληλα, η προσέγγιση του Ὀνάτα είναι χαρακτηριστικά «δημόσια» ή έκφαντη, δηλαδή ανοικτή και προσιτή, σε αντίθεση με τους μυστικούς Πυθαγόρειους, γεγονός που υποδηλώνει μια προσπάθεια να συνδυάσει την πυθαγόρεια παράδοση με φιλοσοφικό λόγο προσβάσιμο στο ευρύτερο κοινό. Συνολικά, η φιλοσοφία του συνιστά μια σύνθεση κοσμολογίας, πολυθεϊσμού και ηθικής ανησυχίας, η οποία ενσωματώνει τις πυθαγόρειες αντιλήψεις σε ένα πιο πρακτικό και θεωρητικά συστηματοποιημένο πλαίσιο. Οι πληροφορίες για αυτόν παρέχονται μόνο από τον Ιωάννη Στοβαίο και αυτές οι ίδιες είναι ελάχιστες, συνεπώς δεν μπορούμε παρά να υποθέτουμε για τη διδασκαλία του.

## Πηγές
* 

Κατηγορία:Πυθαγόρειοι φιλόσοφοι
Μανασσής Ιωαννίνων

Ο **Μανασσής** είναι ορεινός οικισμός του νομού Ιωαννίνων του δήμου Κεντρικού Ζαγορίου. σε υψόμετρο 900μ. Βρίσκεται στις βόρειες πλαγιές του Μιτσικελίου ανάμεσα στα χωριά Καλουτά και Δίκορφο. Ο πληθυσμός του, σύμφωνα με την απογραφή του 2011 είναι 26 κάτοικοι, ενώ ήταν 37 κάτοικοι σύμφωνα με την απογραφή του 2001. Το χωριό είναι ανακηρυγμένος παραδοσιακός οικισμός καθώς διατηρεί στοιχεία Ζαγορίτικης αρχιτεκτονικής.

## Ιστορικά στοιχεία
Χρονολογείται από τον 15ο αιώνα. Δεν είναι γνωστό από πού έχει ονομαστεί το χωριό ούτε από ποιους και πότε κτίστηκε. Το τοπωνύμιο πρέπει να θεωρείται κυριώνυμο από το επώνυμο Μανασσής, άποψη που με αμφιβολία διατυπώνει και ο Λαμπρίδης, ο οποίος αναρωτιέται αν υπάρχει σχέση μεταξύ των οικογενειών Μανασσή, που άκμασαν στα Γιάννενα κατά το έτος 1540, με το χωριό Μανασσή. Ωστόσο, ήδη από το 1431 η Μανασσή αναφέρεται ανάμεσα στα 14 χωριά που είχαν συνθηκολογήσει με τους Τούρκους.

Η ακμή του χωριού συμπίπτει με τα χρόνια της εξουσίας του Αλή Πασά. Οι Μανασσιώτες ταξίδευαν στη Ρουμανία και ο πλούτος έμπαινε στο χωριό άφθονος. Ήταν χωριό φημισμένο για τα αρχοντόσπιτά του, για το ωραίο του κρασί αλλά κυρίως για τους γλεντζέδες κατοίκους του. Για τον πλούτο του αυτό χτυπήθηκε πολύ από τους ληστές.

Στα μέσα του περασμένου αιώνα είχε 400 κατοίκους και 2 σχολεία. Κάηκε στις 23 Οκτώβρη 1943 από τους Γερμανούς. Μόνο ένα σπίτι σώθηκε και η Εκκλησία, ενώ υπήρξε και ένα θύμα. Στην περίοδο του εμφυλίου πολέμου μερικές οικογένειες έφυγαν από το χωριό και εγκαταστάθηκαν σε χώρες της Ανατολικής Ευρώπης.

Με προεδρικό διάταγμα του 2005 αναγνωρίστηκε επίσημα ως μαρτυρικό χωριό.
## Παραπομπές


## Εξωτερικοί Σύνδεσμοι
*Δήμος Κεντρικού Ζαγορίου, ο Μανασσής

Κατηγορία:Χωριά της περιφερειακής ενότητας Ιωαννίνων
Κατηγορία:Δήμος Κεντρικού Ζαγορίου
Κατηγορία:Δήμος Ζαγορίου
Ώκελλος

Ο **Ώκελλος** ή **Όκέλλος** ήταν αρχαίος Έλληνας Πυθαγόρειος φιλόσοφος. 

## Βιογραφικά στοιχεία και έργο του
Έζησε και άκμασε τον 5ο αιώνα π.Χ.. 

Έγραψε περί φύσεως του παντός. Από τα έργα του διασώθηκαν μόνον τα αποσπάσματα που συνέλεξε ο συγγραφέας Στοβαίος. 

## Παραπομπές


## Πηγές
* 

Κατηγορία:Πυθαγόρειοι φιλόσοφοι
Σπερρυλίτης

Ο **σπερρυλίτης** ή **σπερρύλιθος** (αγγλ. sperrylite) είναι αρσενικούχο ορυκτό του λευκοχρύσου, του οποίου αποτελεί και το κυριότερο μετάλλευμα. Έλαβε το όνομά του προς τιμή του Φράνσις Λούις Σπέρρυ (Francis Louis Sperry, 1861-1906), χημικού στο Sudbury του Οντάριο, ο οποίος τον ανακάλυψε.

Είναι το πλέον διαδεδομένο ορυκτό του λευκοχρύσου και ανευρίσκεται σε όλους τους τύπους αποθέσεων. Ορυκτά με τα οποία σχετίζεται είναι ο χαλκοπυρίτης, ο γαληνίτης, ο πυρροτίτης, ο βορνίτης, ο σφαλερίτης, ο μαγνητίτης, ο πεντλανδίτης, ο αυτοφυής χρυσός, ο χρωμίτης, ο ιλμενίτης, ο κουπερίτης και ο σιδηροπυρίτης. Επίσης σχετίζεται με άλλα ιδιαίτερα σπάνια ορυκτά όπως ο κοτουλσκίτης, ο τεστιβιοπαλλαδίτης, ο σεντμπερίτης, ο ο ομειίτης, ο βιολαρίτης κ. ά.

Απαντά σε πολλές περιοχές του κόσμου, δεν έχει, όμως, σε όλες την ίδια οικονομική σημασία (στις περισσότερες παραμένει ανεκμετάλλευτος λόγω μικρών ποσοτήτων ή μη οικονομικού τρόπου εξόρυξης). Τα μεγαλύτερα και σημαντικότερα κοιτάσματά του είναι στο Sudbury του Οντάριο (Καναδάς), στο σύμπλεγμα Bushveld του Τράνσβααλ (Νότια Αφρική), στην Αυστραλία, στη Σιβηρία της Ρωσίας, τη Φινλανδία και τις Πολιτείες Κολοράντο και Μοντάνα των ΗΠΑ.

Στην Ελλάδα ανευρίσκονται μη εκμεταλλεύσιμες ποσότητές του στο οφιολιθικό σύμπλεγμα του Νομού Φθιώτιδας (όρος Όρθρυς) στο ορυχείο "Τσαγλί - Μαύρο"

## Πηγές
* Handbook of Mineralogy
* Mindat.org
* Galleries.com
* Mineralienatlas
* Webminerals

## Δείτε επίσης
* Κατάλογος ορυκτών

## Βιβλιογραφία
* James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1-4437-4224-4

## Σημειώσεις


Σπερρυλίτης
Κατηγορία:Ορυκτά του λευκόχρυσου
Atlantis FM

Ο **Atlantis FM** ήταν ελληνικός ιδιωτικός τοπικός ραδιοφωνικός σταθμός με έδρα τον Πειραιά, και κάλυψη σε Αθήνα και Αργοσαρωνικό. Το πρόγραμμα περιείχε rock και heavy metal μουσική από το ελληνικό και το ξένο ρεπερτόριο. Ο σταθμός ανήκει ιδιοκτησιακά στην *Atlantis Ραδιοφωνικές και Τηλεοπτικές Επιχειρήσεις και Εκδόσεις Ανώνυμη Εταιρεία* (με τον διακριτικό τίτλο: *Atlantis Α.Ε.*)

Στο Rock Parade του φιλοξενούνται πολλοί και διάσημοι καλλιτέχνες και διάφορα συγκροτήματα όπως οι Βασίλης Παπακωνσταντίνου, Νίκος Πορτοκάλογλου, Διονύσης Τσακνής, Λάκης Παπαδόπουλος, Πάνος Μουζουράκης, Γιώργος Ρους, Γιάννης Γιοκαρίνης, Σπύρος Γραμμένος, Χρήστος Θηβαίος, Λεωνίδας Μπαλάφας, Motivo 4 κ.ά., όπου οι καλλιτέχνες κάνουν εκπομπή σαν παραγωγοί του σταθμού.

Ξεκίνησε να εκπέμπει το 1990 στους 90 MHz FM έως το 2001 όπου το τότε Υπουργείο Τύπου αναίρεσε την άδειά του με την αιτιολογία ότι θα προκαλούσε προβλήματα στην αεροπλοΐα. Η διακοπή του σταθμού προκάλεσε μεγάλες αντιδράσεις από μεγάλη μερίδα των ακροατών του με αποτέλεσμα να διοργανωθεί συναυλία συμπαράστασης, στις 28 Μαρτίου του 2001 με τον Βασίλη Παπακωνσταντίνου.

Ο Atlantis ήταν δημοφιλής σταθμός σημειώνοντας ακροαματικότητα μέχρι και το 5% της συνολικής ακροαματικότητας. Μετά το κλείσιμο του, συνέχισε να εκπέμπει παράνομα, στους 88.4 MHz, με την προσωρινή ονομασία «Μαχητής στα FM» μεταδίδοντας από τα πυροβολεία του όρους Αιγάλεω.

Το 2004, άρχισε να ξαναεκπέμπει πλέον και επίσημα στην συχνότητα 105.2, και σύμφωνα με τον νόμο 3310/2005, τις αποφάσεις των Πειραϊκών Δικαστηρίων και του ΣτΕ, δικαιούνταν άδεια νομίμου λειτουργίας η οποία του δόθηκε επίσημα το 2010 βάσει της απόφασης 578/46, ενώ νομιμοποιήθηκε και από το ΕΣΡ, μετά από οχτώ χρόνια.

Ο Atlantis ιδρύθηκε από τον Μιχάλη Χάνδακα που τον κατείχε έως τα μέσα του 2021, ενώ παράλληλα για μια δεκαετία (1989-1999), κατείχε και δεύτερο σταθμό, το *Κανάλι 107* που εξέπεμπε στους 99.7 MHz και πουλήθηκε στις *Αττικές Εκδόσεις Α.Ε.* για το στήσιμο του σημερινού *Athens DeeJay*, ο οποίος το 2002 λόγω των παραπάνω γεγονότων που έπληξαν και τον *Atlantis 90* μεταφέρθηκε στους 95.2 MHz. Ωστόσο από τα μέσα του 2021 και ο Atlantis FM πουλήθηκε στον Παναγιώτη Κωστάκη που λειτουργεί τον Kiss 92.9 κάνοντας διάσπαση καθώς από τα τέλη Οκτωβρίου της χρονιάς εκείνης ο Atlantis μετετράπη σε διαδικτυακό ραδιόφωνο ενώ στη θέση του στα FM εκπέμπει ο *Rebel 105.2*.

Ο Χάνδακας παράλληλα με το Κανάλι 107 και τον Atlantis FM ήταν ένας εκ των ιδρυτών και ιδιοκτητών του τοπικού τηλεοπτικού καναλιού TV Magic (νυν Action 24).

## Atlantis Records
Δισκογραφεί αρκετά ελληνικά συγκροτήματα και καλλιτέχνες όπως Λήτης, Πλοκάμι του Καρχαρία, Στίγμα 90, Χριστόφορος Κροκίδης και άλλοι.

## Αναφορές


## Εξωτερικοί σύνδεσμοι
*Επίσημη ιστοσελίδα του Atlantis FM
*Επίσημη ιστοσελίδα του Rebel FM
*Άκου τον Atlantis FM

Κατηγορία:Ελληνικοί ραδιοφωνικοί σταθμοί
Κατηγορία:Μέσα Μαζικής Ενημέρωσης του Πειραιά
Κόμμα Αφρο-Σιράζι

Το **Κόμμα Αφρο-Σιράζι** (*Afro-Shirazi Party*, ASP) ήταν η ένωση μεταξύ του κυρίως περσικού Κόμματος Σιράζ (*Shiraz Party*) και του κυρίως αφρικανικού Κόμματος Αφρο (*Afro Party*) στο νησί της Ζανζιβάρης. Ο σχηματισμός του ASP οδήγησε στην εκδίωξη των αράβων από την εξουσία με την Ζανζιβαρινή Επανάσταση το 1964. Το κόμμα ενώθηκε με την Αφρικανική Εθνική Ένωση της Ταγκανίκας (*Tanganyika African National Union*, TANU) για τον σχηματισμό του Τσάμα τσα Μαπιντούζι (*Chama Cha Mapinduzi*, CCM) τον Ιανουάριο του 1977.

Κατηγορία:Πολιτική της Ζανζιβάρης
Κατηγορία:Πολιτικά κόμματα της Τανζανίας
Καλουτάς Ιωαννίνων

Ο **Καλουτάς**, επίσης γνωστός ως *Καλωτά*, είναι χωριό του δήμου Ζαγορίου στον νομό Ιωαννίνων. Έως το 2010 υπαγόταν στον δήμο Κεντρικού Ζαγορίου. Βρίσκεται στις βόρειες πλαγιές του Μιτσικελίου, χτισμένο σε υψόμετρο 830 μέτρων. Σύμφωνα με την απογραφή του 2011, ο πληθυσμός του ανέρχεται στους 23 κατοίκους.

## Γενικά και ιστορικά στοιχεία
αριστερά|μικρογραφία|Σαρακατσάνες στον Καλουτά (1922).

Το χωριό είναι ανακηρυγμένος παραδοσιακός οικισμός καθώς διατηρεί στοιχεία της ζαγορίτικης αρχιτεκτονικής. Για την ονομασία του χωριού υπάρχουν δύο εκδοχές. Σύμφωνα με την πρώτη πρόκειται για σλαβικό τοπωνύμιο που σημαίνει Μαύρος, ενώ σύμφωνα με την δεύτερη που ανήκει στον ιστοριοδίφη του 19ου αιώνα, Ιωάννη Λαμπρίδη, το χωριό οφείλει την ονομασία του στην οικογένεια Καλωτά που προερχόταν από τα Ιωάννινα και κάποια μέλη της οποίας εγκαταστάθηκαν στην περιοχή.

Κατά το β΄ μισό του 18ου αιώνα, επισκέφτηκε τον οικισμό όπου και κήρυξε, ο μοναχός Κοσμάς ο Αιτωλός, ενώ σύμφωνα με την οθωμανική απογραφή του 1895, ο πληθυσμός του ανερχόταν στους 441 κατοίκους.

Ο Καλουτάς υπέστη μεγάλες καταστροφές από τα γερμανικά στρατεύματα κατά τη διάρκεια της Κατοχής, καθώς βομβαρδίστηκε τον Αύγουστο του 1943 και επιπλέον πυρπολήθηκε στις 23 Οκτωβρίου του ίδιου έτους. Συνολικά καταστράφηκαν 123 οικίες και πλινθόκτιστες καλύβες του Καλουτά, ενώ σκοτώθηκαν τρεις κάτοικοι του οικισμού. Μεταπολεμικά ο Καλουτάς παρήκμασε χάνοντας το μεγαλύτερο μέρος του πληθυσμού του. Με προεδρικό διάταγμα του 2005 αναγνωρίστηκε επίσημα ως μαρτυρικό χωριό.

## Προσωπικότητες
* Αναστάσιος Ζάκας (1850 - 1917), συγγραφέας και εκπαιδευτικός.
* Πέτρος Αποστολίδης (1896 - 1988), γιατρός και συγγραφέας, ο οποίος τον Δεκέμβριο του 1944, μετά την κατάληψη των Ιωαννίνων από δυνάμεις του ΕΛΑΣ, ανακηρύχτηκε δήμαρχος Ιωαννιτών.
* Τάτσης Αποστολίδης (1928 - 2009), βραβευμένος βιολιστής.
* Γιάννη Τενόπουλος (1930-2012), παίχτης κιθάρας και μπουζουκιού

## Απογραφές πληθυσμού

## Παραπομπές


Κατηγορία:Χωριά της περιφερειακής ενότητας Ιωαννίνων
Κατηγορία:Δήμος Κεντρικού Ζαγορίου
Κατηγορία:Δήμος Ζαγορίου
Στίγμα 90

Οι **Στίγμα 90** είναι ελληνικό punk rock συγκρότημα που ιδρύθηκε το 1989 στον Βύρωνα της Αθήνας. Η ιδιαιτερότητα για το σχήμα ήταν αυτό ήταν η συμμετοχή τεσσάρων γυναικών και ενός μόνο άνδρα ενώ σήμερα από το αρχικό σχήμα παρέμεινε μόνο η Βιβή Βούρου (φωνή) και ο Σάκης Λεβάκης με την συμμετοχή ακόμα τριών ανδρών. 

Το πρώτο demo των Στίγμα 90 δημιουργείται με την συνεργασία του Μιχάλη Παπαθανασίου των Goin' Through και ήταν «Η Τζέσικα» το οποίο σημείωσε μεγάλη επιτυχία. Το 1994 κυκλοφορούν την πρώτη τους δισκογραφική δουλειά με τίτλο «Φεύγω Γεια» παραγωγή του Δημήτρη Δημητράκα η οποία γνώρισε ιδιαίτερη επιτυχία πραγματοποιώντας πολλές συναυλίες ανά την χωρά αλλά και εμφανίσεις στο Μπορντό και στο Marcheprime ενώ τους έγινε και σχετικό αφιέρωμα στον τρίτο μεγαλύτερο τηλεοπτικό σταθμό του κόσμου, στο γαλλικό Κανάλι 5. 

## Δισκογραφία
**Φεύγω Γεια* (1994)
**Απολίθωμα Ανθρώπων* (2006)
	
## Συμμετοχές
**Rock 'N' Roll Βοήθειες No1* (1993)
**Το Μαγικό Βοτάνι* (1994)
**Underground 97* (1997)
**Συλλογή Atlantis* (2004)
**Atlantis 1st Year* (2005) 
**Atlantis Pure Rock III* (2006)

## Πηγές
*Δισκογραφία και συμμετοχές
*Βιογραφικό

Κατηγορία:Ελληνικά punk rock συγκροτήματα
Κατηγορία:Ελληνικά μουσικά συγκροτήματα
Διπόταμο Ιωαννίνων

Το **Διπόταμο** είναι χωριό του Δήμου Ζαγορίου του Νομού Ιωαννίνων. Μέχρι το 2010 υπαγόταν στον Δήμο Κεντρικού Ζαγορίου. Βρίσκεται στις βόρειες πλαγιές του Μιτσικελίου, χτισμένο σε υψόμετρο 820 μέτρων. Ο πληθυσμός του είναι 20 κάτοικοι σύμφωνα με την απογραφή του 2011.

## Ιστορικά στοιχεία - ονομασία
Το χωριό στο παρελθόν ονομαζόταν **Στόλοβο**, σλαβικό τοπωνύμιο που σημαίνει «κάθισμα» ή «θρόνος». Το 1928 μετονομάστηκε σε **Μέγα Ανήλιο** και την ίδια χρονιά μετονομάστηκε σε Διπόταμο.Η επίσημη ονομασία του οφείλεται στη γεωγραφική του θέση καθώς είναι κτισμένο ανάμεσα από δύο παρακλάδια του Ζαγορίτικου ποταμού. Κοντά στο χωριό έχουν βρεθεί ερείπια ρωμαϊκού φρουρίου. Το χωριό άκμασε ιδιαίτερα στα μέσα του 17ου αιώνα, όταν συγκέντρωσε τον πληθυσμό κάποιων γειτονικών του μικρών οικισμών που εγκαταλείφθηκαν.

## Παραπομπές


Κατηγορία:Δήμος Ζαγορίου
Κατηγορία:Χωριά της περιφερειακής ενότητας Ιωαννίνων
Κατηγορία:Δήμος Κεντρικού Ζαγορίου
Ουίλιαμ Χένρι Μπραγκ

Ο **Ουίλιαμ Χένρι Μπραγκ** (*William Henry Bragg*, 2 Ιουλίου 1862 – 12 Μαρτίου 1942), μέλος του Τάγματος της Αξίας, Ιππότης-Διοικητής του Τάγματος της Βρετανικής Αυτοκρατορίας, μέλος της Βασιλικής Εταιρείας, ήταν Βρετανός φυσικός, χημικός, μαθηματικός, και ενεργός αθλητής που μοναδικώς  μοιράστηκε ένα βραβείο Νόμπελ με το γιο του, τον Ουίλιαμ Λώρενς Μπραγκ - το Βραβείο Νόμπελ Φυσικής του 1915. Βραβεύτηκε για την εργασία του πάνω στην περίθλαση των ακτίνων Χ. Το ορυκτό μπραγκίτης ονομάστηκε έτσι προς τιμήν των Μπραγκ, καθώς ήταν το πρώτο ορυκτό που μελετήθηκε με τη βοήθεια ακτίνων Χ.

## Βιογραφία
### Παιδικά και φοιτητικά χρόνια
Ο Μπραγκ γεννήθηκε στο Ουέστγουρντ κοντά στη πόλη Γουίγκτον στο Κάμπερλαντ της βορειοδυτικής Αγγλίας, και ήταν γιος του Ρόμπερτ Τζον Μπραγκ, γεωργού και αξιωματικού του εμπορικού στόλου, και της Μαίρη Γουντ, που ήταν η κόρη ιερέα. Όταν ο Μπραγκ έγινε επτά ετών η μητέρα του πέθανε, και ο μικρός Μπραγκ μεγάλωσε με το θείο του, που επίσης είχε το όνομα Ουίλιαμ Μπραγκ, στο Μαρκετ Χάρμπορο του Λέστερσαϊρ. Μορφώθηκε στο Ολντ Γκράμμαρ Σκουλ εκεί, στο Κολλέγιο του Κινγκ Ουίλιαμ στη Νήσο του Μαν, και κέρδισε μια υποτροφία στο Κολλέγιο Τρίνιτι του Κέιμπριτζ. Αποφοίτησε το 1884, τρίτος στον κατάλογο πτυχιακών εξετάσεων (wrangler), και το 1885 πήρε άριστα στις πτυχιακές εξετάσεις των μαθηματικών (tripos).

## Σημειώσεις


Κατηγορία:Άγγλοι φυσικοί
Κατηγορία:Άγγλοι χημικοί
Κατηγορία:Άγγλοι μαθηματικοί
Κατηγορία:Βρετανοί αθλητές
Κατηγορία:Βραβευμένοι με Νόμπελ Φυσικής
Κατηγορία:Βρετανοί νομπελίστες
Κατηγορία:Μέλη της Εθνικής Ακαδημίας Επιστημών των Ηνωμένων Πολιτειών
HTML5

μικρογραφία|Λογότυπο HTML5
Η **HTML5** είναι η πέμπτη έκδοση της HTML, της κύριας γλώσσας σήμανσης για ιστοσελίδες και έγινε δημόσια διαθέσιμη για πρώτη φορά στις 22 Ιανουαρίου 2008, με στόχο την βελτίωση της γλώσσας. 

Το έργο ανέλαβε η W3C τον Μάρτιο του 2007 μετά από πρωτοβουλία της WHATWG. Οι δύο οργανισμοί εργάζονταν παράλληλα στο ίδιο έγγραφο προκειμένου να διατηρήσουν μια ενιαία έκδοση της τεχνολογίας. Η W3C σταμάτησε να προσθέτει λειτουργίες στις 22 Μαΐου 2011, ανακοινώνοντας την οριστικοποίηση της έκδοσης το 2014 και ενθάρρυνε τους προγραμματιστές ιστού να χρησιμοποιούν HTML 5 από εκείνη τη στιγμή. Στα τέλη του 2016, η έκδοση 5.1 κυκλοφόρησε επίσημα και εισήγαγε αρκετές νέες δυνατότητες που διευκόλυναν τους προγραμματιστές εφαρμογών ιστού (web developers).

Η **HTML5** είναι μια γλώσσα σήμανσης που χρησιμοποιείται για τη δομή και την παρουσίαση περιεχομένου στον Παγκόσμιο Ιστό. Είναι η πέμπτη και τελευταία[3] σημαντική έκδοση HTML που αποτελεί σύσταση του World Wide Web Consortium (W3C). Η τρέχουσα προδιαγραφή είναι γνωστή ως HTML Living Standard. Συντηρείται από την ομάδα εργασίας Web Hypertext Application Technology Working Group (WHATWG), μια κοινοπραξία των μεγάλων προμηθευτών προγραμμάτων περιήγησης (Apple, Google, Mozilla και Microsoft).

## Παραπομπές


## Εξωτερικοί σύνδεσμοι
* 

Κατηγορία:Γλώσσες σήμανσης-μορφοποίησης
Κατηγορία:HTML
Μπραγκίτης

Ο **μπραγκίτης** (αγγλ. braggite) είναι θειούχο ορυκτό του λευκοχρύσου, του παλλαδίου και του νικελίου. Οφείλει το όνομά του στον Σερ Ουίλιαμ Χένρι Μπραγκ (Sir William H. Bragg, 1862-1942) και τον γιo του, Καθηγητή Ουίλιαμ Λώρενς Μπραγκ (W.L. Bragg, 1890-1971), καθώς ήταν το πρώτο ορυκτό που ανακαλύφθηκε και μελετήθηκε με τη βοήθεια ακτίνων Χ.

Σχηματίζει παραμικτική σειρά με τον **βυσοτσκίτη** και είναι δίμορφος με τον κουπερίτη (cooperite). Απαντάται σε διειδύσεις βασικών μαγμάτων σχηματιζόμενος κάτω από υψηλές θερμοκρασίες.

Ορυκτά με τα οποία συνδέεται είναι ο σπερρυλίτης, ο κουπερίτης, ο αυτοφυής λευκόχρυσος, ο αυτοφυής χρυσός, ο πεντλανδίτης, ο πυρροτίτης, ο χαλκοπυρίτης, ο βυσοτσκίτης και οι περισσότερο σπάνιοι κουβανίτης, κηθκονίτης, κοτουλσκίτης, τουλαμεενίτης.

Είναι από τα πλέον διαδεδομένα και οικονομικά σημαντικά μεταλλεύματα των στοιχείων της ομάδας του λευκοχρύσου. Αν και βρίσκεται σε αρκετά σημεία του πλανήτη, δεν είναι παντού οικονομικά εκμεταλλεύσιμος. Σημαντικά κοιτάσματά του υπάρχουν στο σύμπλεγμα Bushveld του Τράνσβααλ στη Νότια Αφρική, το σύμπλεγμα Stillwater της Μοντάνα (ΗΠΑ), την περιοχή Lac des Îles στο Οντάριο (Καναδάς), το σύμπλεγμα Luanga στη Βραζιλία, τη δυτική Σιβηρία και την Καρελία (Ρωσία), τη Φινλανδία, τη Σκωτία, τη Νέα Νότια Ουαλία στην Αυστραλία και την περιοχή Orepuki στη Νέα Ζηλανδία.

Δεν έχει ανευρεθεί στην Ελλάδα.

## Πηγές
*Handbook of Mineralogy
*Mindat.org
*Webmineral.com
*Mineralienatlas

## Δείτε επίσης
*Κατάλογος ορυκτών

## Σημειώσεις


Κατηγορία:Ορυκτά του λευκόχρυσου
Κατηγορία:Ορυκτά του θείου
Κατηγορία:Ορυκτά του παλλαδίου
Κατηγορία:Ορυκτά του νικελίου
Ουίλιαμ Μπραγκ

Με την ονομασία **Ουίλιαμ Μπράγκ** αναφέρονται οι:
* Ουίλιαμ Ντέιβιντ Μπραγκ (1986–), αθλητής του κρίκετ
* Ουίλιαμ Χένρι Μπραγκ (1862–1942), μοιράστηκε το βραβείο Νόμπελ του 1915 στη Φυσική με το γιό του
* Ουίλιαμ Λώρενς Μπραγκ (1890–1971), μοιράστηκε το βραβείο Νόμπελ του 1915 στη Φυσική με τον πατέρα του
* Μπίλυ Μπραγκ (γ. 1957), μουσικός

## Δείτε επίσης
* Ουίλιαμ Μπράγκι (1822–1882), Άγγλος πολιτικός μηχανικός και αρχαιολάτρης
* Ο Μύλος του Ουίλιαμ Μπραγκ στο Άσντον
Mercedes-Benz W203

Το **Mercedes-Benz W203**, γνωστό και ως **Mercedes C-Class W203**, ήταν ένα compact πολυτελές αυτοκίνητο που παρήχθη από τη γερμανική αυτοκινητοβιομηχανία Mercedes-Benz, από τον Μάρτιο του 2000 έως τον Οκτώβριο του 2007. Το μοντέλο κατατάχθηκε εμπορικά στη μεσαία κατηγορία D, αν και θεωρήθηκε παράλληλα και ως compact αυτοκίνητο πολυτελείας. Οι κυριότεροι ανταγωνιστές του, ήταν η BMW Σειρά 3 E46, το Audi A4 και το Lexus IS.

Το W203 κατασκευαζόταν σε τρία είδη αμαξωμάτων: σεντάν, στέισον βάγκον και κουπέ, γνωστό ως **Sportcoupe**. Αντικατέστησε το Mercedes-Benz W202 και αντικαταστάθηκε τον Μάρτιο του 2007 από το Mercedes-Benz W204, αν και ειδικά το Sportcoupe συνέχισε να κυκλοφορεί έως το 2010 με την ονομασία **CLC**.

## Αισθητική

Η αισθητική του W203 διαμορφώθηκε από τον Μπρούνο Σάκκο (Bruno Sacco), που εργάστηκε ως σχεδιαστής της Mercedes-Benz από το 1958 έως το 1999 και υπήρξε ο επικεφαλής τους σχεδιαστικού τμήματος της εταιρείας από το 1975 έως το 1999, και τον Πίτερ Πφάιφερ (Peter Pfeiffer), ο οποίος στη συνέχεια τον αντικατέστησε στον ρόλο του επικεφαλής σχεδιαστή, μεταξύ του 1999 και του 2008. Καθοριστική στο ντιζάιν του W203 ήταν και η συμβολή του Χάρτμουτ Ζίνκβιτς (Hartmut Sinkwitz).

Το W203 είχε μια σχεδιαστική φιλοσοφία ανάλογη με αυτήν που είχε εισάγει για πρώτη φορά στη νεότερη ιστορία της εταιρείας η Mercedes-Benz E-Class W210 το 1995, με την ρετρό αισθητική των δίδυμων κυκλικών έως οβάλ μπροστινών προβολέων, αλλά ειδικότερα στην W203 με συνένωση των δύο μπροστινών προβολέων.

## Ανανέωση του 2004

Στις αρχές του 2004, η C-Class W203 υπέστη μια ανανέωση, αν και στη Βόρεια Αμερική η νέα αυτή εκδοχή έφτασε λίγους μήνες μετά και για τη σεζόν (model year) του 2005. Το σαλόνι, ταυτόχρονα, επανασχεδιάστηκε και στις 3 εκδοχές αμαξωμάτων, αποκτώντας πιο σύγχρονα χαρακτηριστικά.

## Τεχνικά χαρακτηριστικά

1 Διαθέσιμο και με σύστημα τετρακίνησης *4MATIC*. 
2 Ηλεκτρονικά περιορισμένη.

## Αναφορές


## Βιβλιογραφία
* Mercedes-Benz Opera Omnia 1886-2001, J. Lewandowski, Automobilia.

## Εξωτερικοί σύνδεσμοι

* Δοκιμή της Mercedes-Benz C200 Kompressor Sportcoupe (4Τροχοί - Απρίλιος 2001)

W203
Κατηγορία:Μεσαία αυτοκίνητα
Κατηγορία:Γερμανικά αυτοκίνητα
Πρόεδρος της Ζανζιβάρης

Ο **Πρόεδρος της Ζανζιβάρης** είναι ο αρχηγός της κυβέρνησης της Ζανζιβάρης, η οποία είναι ημιαυτόνομη κυβέρνηση εντός της Τανζανίας.Ο Πρόεδρος είναι επίσης πρόεδρος του Επαναστατικού Συμβουλίου, του οποίου τα μέλη διορίζονται από αυτόν, και μερικά από τα οποία πρέπει να επιλεγούν από την Βουλή των Αντιπροσώπων της Ζανζιβάρης. Συγκεκριμένα ο Πρόεδρος διορίζει τον πρωθυπουργό, ο οποίος είναι υπεύθυνος για τις καθημερινές λειτουργίες της κυβέρνησης.

Ο Πρόεδρος εκλέγεται πλειοψηφικά. Οι προεδρική θητεία διαρκεί για πέντε χρόνια και ένας υποψήφιος μπορεί να επανεκλεγεί μόνο μία φορά.. 

Μετά την Ζανζιβαρινή Επανάσταση το 1964, ο Αμάνι Καρούμε έγινε ο πρώτος πρόεδρος της Ζανζιβάρης, ως ηγέτης του Κόμματος Αφρο-Σιράζι.

## Κατάλογος προέδρων

### Πρόεδρος της Λαϊκής Δημοκρατίας της Ζανζιβάρης

### Πρόεδροι της Επαναστατικής Κυβέρνησης της Ζανζιβάρης

## Παραπομπές


Κατηγορία:Πολιτική της Ζανζιβάρης
*
Κλίμακα Μος

Η εμπειρική **κλίμακα Μος** (Mohs) χρησιμοποιείται για την μέτρηση της σκληρότητας, κυρίως για τα ορυκτά. Δημιουργός της **κλίμακας Μος** είναι ο Φρίντριχ Μος (Friedrich Mohs), καθηγητής ορυκτολογίας στο πανεπιστήμιο του Γκρατς της Αυστρίας. Στην κλίμακα αυτή, κάθε ορυκτό χαράζει τα προηγούμενα και χαράζεται από τα επόμενα (για παράδειγμα όπως φαίνεται στον παρακάτω πίνακα, το κορούνδιο χαράζει το τοπάζιο, αλλά και χαράζεται από το διαμάντι). Το πιο σκληρό στην κλίμακα είναι το διαμάντι και, πρακτικώς, χαράζεται μόνο από άλλο διαμάντι.

## Εφαρμογή
Η κλίμακα Μος είναι εμπειρική και σχετική, καθώς δεν αναφέρεται σε συγκεκριμένες και απόλυτες τιμές σκληρότητας των ορυκτών. Ωστόσο, είναι πολύτιμη για τη μακροσκοπική ταύτιση των ορυκτών, καθώς δύο (ή περισσότερα) ορυκτά είναι πιθανόν να ομοιάζουν σε εξωτερική εμφάνιση, αλλά να διαφέρουν σημαντικά στη σκληρότητα, όπως συμβαίνει με το χαλαζία (σκληρότητα 7 στην κλίμακα) και τον ασβεστίτη (σκληρότητα 3 στην κλίμακα).[thumb|right|200px|Το [διαμάντι θεωρείται το σκληρότερο ορυκτό στη φύση.]]

## Δείτε επίσης
* Ορυκτό
* Κατάλογος ορυκτών

## Πηγές
* Σ. Αβραμιώτης, Β. Αγγελόπουλος, Γ. Καπελώνης, Π. Σινιγάλιας, Δ. Σπαντίδης, Α. Τρικαλίτη, Γ. Φίλος Χημεία Β' Γυμνασίου (ΟΕΒΔ Αθήνας)

Κατηγορία:Μονάδες μέτρησης
Κατηγορία:Κλίμακες
Κατηγορία:Ορυκτολογία
Quattro GmbH

Η εταιρεία **quattro GmbH** είναι θυγατρική μάρκα της γερμανικής αυτοκινητοβιομηχανίας Audi, με έδρα το Νεκαρσούλμ της Γερμανίας. Ιδρύθηκε το 1983 και ασχολείται με την κατασκευή των σπορ μοντέλων της Audi, ενώ παράλληλα προσφέρει και αξεσουάρ, όπως ζάντες, αναρτήσεις και κιτ εσωτερικής και εξωτερικής αναβάθμισης για τα μοντέλα της γερμανικής εταιρείας, τα οποία είναι διαθέσιμα μέσω της σειράς *S-Line*.

## Εμπορικά μοντέλα της quattro GmbH
[thumb|Το supercar [Audi R8 αποτελεί δημιούργημα της quattro GmbH.]]

Τα οχήματα που αναπτύσσονται από την quattro GmbH πωλούνται υπό το εμπορικό σήμα της Audi, ως ειδικές εκδόσεις των στάνταρ οχημάτων της Audi και φέρουν συνήθως τα σήματα RS.

Κύριοι ανταγωνιστές τους φέρονται να είναι οι εκδόσεις M GmbH των BMW και οι εκδόσεις AMG της Mercedes-Benz.

Έως σήμερα, η quattro GmbH έχει αναπτύξει τα εξής μοντέλα:

*1995: Audi RS2 Avant - Η κορυφαία έκδοση του Audi 80, εξελιγμένη από κοινού με την Porsche.
*1997: Audi S6 plus - Περιορισμένης παραγωγής έκδοση του Audi S6.
*2000: Audi RS4 B5 - Η κορυφαία έκδοση του Audi A4.
*2003: Audi RS6 C5 - Η κορυφαία έκδοση του Audi A6.
*2006: Audi RS4 B7 - Η κορυφαία έκδοση του Audi A4.
*2005: Audi TT Quattro Sport 8n - Η κορυφαία έκδοση του Audi TT 8n
*2007: Audi R8 - Σπορ υπεραυτοκίνητο εξελιγμένο εξ ολοκλήρου από την quattro GmbH.
*2008: Audi RS6 C6 - Η κορυφαία έκδοση του Audi A6.
*2008: Audi Q7 V12 TDI - Η ισχυρότερη έκδοση του Audi Q7, με πετρελαιοκινητήρα ισχύος 500 ίππων.
*2009: Audi TT RS - Η ισχυρότερη έκδοση του Audi TT.
*2010: Audi RS5 - Η κορυφαία έκδοση του Audi A5.

## Παραπομπές


## Εξωτερικοί σύνδεσμοι

* 

Κατηγορία:Γερμανικές αυτοκινητοβιομηχανίες
Κατηγορία:Βάδη-Βυρτεμβέργη
Γρηγόριος Γ΄ Γκίκας

Ο **Γρηγόριος Γ' Γκίκας** (1724-1777) ήταν Φαναριώτης, με απώτερη καταγωγή από τη Βόρειο Ήπειρο, Ηγεμόνας (Πρίγκιπας) της Βλαχίας και της Μολδαβίας.

Γιος του Αλέξανδρου Α΄ Γκίκα, μεγάλου Διερμηνέως της Υψηλής Πύλης. Πριν αναλάβει την ηγεμονία της Μολδαβίας το 1764, είχε υπηρετήσει την Οθωμανική αυτοκρατορία ως Δραγουμάνος του Στόλου και Μέγας Δραγουμάνος της Πύλης. 

Το 1768 αποσύρθηκε από το θρόνο της Μολδαβίας για να αναλάβει το θρόνο της Βλαχίας. Κατά τη διάρκεια του Ρωσοτουρκικού πολέμου του 1768-1774, πιάστηκε αιχμάλωτος από τους Ρώσους και στάλθηκε στην Αγία Πετρούπολη. Όταν τέλειωσε ο πόλεμος, ξαναγύρισε στη Κωνσταντινούπολη,  και ανέλαβε εκ νέου την ηγεμονία της Μολδαβίας.

Γρήγορα όμως, αντιτιθέμενος στην εκχώρηση της Βουκοβίνας (περιοχή της Μολδαβίας) στους Αυστριακούς, προκάλεσε την οργή του σουλτάνου, ο οποίος διέταξε τον αποκεφαλισμό του.

## Οικογένεια
Ο Γρηγόριος Γ' νυμφεύτηκε την Αικατερίνη Ρίζου-Ραγκαβέ και είχε γιο τον
* Δημήτριο Γκίκα, που παντρεύτηκε την Ευφροσύνη Καρατζά και είχε τέκνα:
** Γρηγόριο Δ΄ Γκίκα, ηγεμόνα (hospodar) της Βλαχίας,
** Αλέξανδρο Β΄ Γκίκα, πρίγκιπα της Βλαχίας και
** Μιχαήλ Γκίκα, πατέρα της Ελένης Γκίκα (φιλολογικό ψευδώνυμο Ντόρα Ντ' Ίστρια).

## Παραπομπές


## Πηγές
* Νεώτερο εγκυκλοπαιδικό Λεξικό «Ήλιος», τόμος 5, έκδοση του 1960

Κατηγορία:Ηγεμόνες της Βλαχίας
Κατηγορία:Ηγεμόνες της Μολδαβίας
Γρηγοριος Γ
Ιέρων

Με το όνομα **Ιέρων** υπήρξαν δύο τύραννοι των Συρακουσών:
* Ιέρων Α΄ των Συρακουσών (478-467 π.Χ.)
* Ιέρων Β΄ των Συρακουσών (270-215 π.Χ.)

Κατηγορία:Αποσαφηνίσεις ονομάτων
Ντούτσε Ντραγκάνια

Ο **Ντούτσε Ντραγκάνια** (*Duje Draganja*, γεννημένος στις 27 Φεβρουαρίου του 1983 στην πόλη Σπλιτ της Κροατίας) είναι κολυμβητής από την Κροατία και κάτοχος ασημένιου ολυμπιακού μεταλλίου στα 50 μέτρα ελεύθερο στους Ολυμπιακούς Αγώνες του 2004.

Ο Ντραγκάνια κέρδισε το ασημένιο μετάλλιο στα 50 μέτρα στο Παγκόσμιο πρωτάθλημα υγρού στίβου 2005, που διεξήχθη στο Μόντρεαλ. Απέσπασε επίσης τέσσερα μετάλλια στο Παγκόσμιο πρωτάθλημα κολύμβησης της FINA. Στα πλαίσια της διετούς αυτής οργάνωσης κέρδισε τόσο το 2006 όσο και το 2008 χρυσό μετάλλιο στα 50 μέτρα ελεύθερο. Κατέχει επίσης χάλκινα μετάλλια στα 100 μέτρα ελεύθερο (2008)και στα 50 μέτρα πεταλούδα (2006).

Ο Ντραγκάνια είναι επίσης ο πρώην κάτοχος του ρεκόρ του αμερικανικού πανεπιστημιακού πρωταθλήματος (NCAA) στις 100 γιάρδες ελεύθερο, με χρόνο 41.49, το 2005, ενώ αγωνιζόταν για το Πανεπιστήμιο Μπέρκλεϋ της Καλιφόρνια. Όπως πολλοί άλλοι παγκόσμιοι μη Αμερικανοί αθλητές, επέλεξε να περάσει τέσσερα χρόνια σε ένα αμερικανικό πανεπιστήμιο προκειμένου να προπονηθεί και να εξασκηθεί. Τα τέσσερα αυτά χρόνια, κέρδισε 10 τίτλους κολύμβησης Pacific-10 Conference και οκτώ εθνικά πανεπιστημιακά πρωταθλήματα. Την περίοδο αυτή, προπονούνταν υπό την καθοδήγηση του παγκοσμίου φήμης προπονητή, Μάικ Μπότομ. Η συνεργασία τους διήρκεσε 7 χρόνια μέχρι και τους Ολυμπιακούς του 2008, οπότε και χώρισαν οι δρόμοι τους. Σήμερα ο  Ντραγκάνια αγωνίζεται στο Ζάγκρεμπ με τον κολυμβητικό σύλλογο Ντουμπράβα.

Η απόφασή του να αποκτήσει καταρινή υπηκοότητα και να συνεχίσει την καριέρα του αγωνιζόμενος για το Κατάρ, μετά από μία δελεαστική πρόταση που του έγινε, προκάλεσε πολλές αντιδράσεις στην Κροατία. Η κοινή γνώμη στράφηκε εναντίον του σε σημείο μάλιστα που ο τύπος τον παρουσίασε σαν ένα παλιάνθρωπο που δεν σέβεται την πατρίδα του. Ο Ντραγκάνια απέκτησε καταρινό διαβατήριο τον Αύγουστο του 2005, ενώ παράλληλα ισχυρίστηκε ότι θα κρατήσει το κροατικό του διαβατήριο και δε θα αλλάξει τη θρησκεία του.

Ωστόσο, το Φεβρουάριο του 2006 ξεκαθάρισε ότι άλλαξε γνώμη και θα συνεχίσει να αγωνίζεται για την πατρίδα του.

## Ατομικά ρεκόρ
### Σε πισίνα 50 μέτρων
* 50 μέτρα ελεύθερο - 21.79 **ΝΡ** (Ριέκα, 5 Ιουλίου 2009)
* 100 μέτρα ελεύθερο - 48.18 **ΝΡ** (Ρώμη 29 Ιουλίου 2009)
* 50 μέτρα πεταλούδα - 23.03 **ΝΡ** (Ρώμη, 26 Ιουλίου 2009)
* 100 μέτρα πεταλούδα - 52.46  (Αθήνα, 20μ Αυγούστου 2004)

### Σε πισίνα 50 μέτρων
* 50 μέτρα ελεύθερο - 20.70 **ΝΡ** (Κωνσταντινούπολη, 10 Δεκεμβρίου 2009)
* 100 μέτρα ελεύθερο - 46.64 **ΝΡ** (Μάρτιος 2004)
* 100 μέτρα πεταλούδα - 51.19 (Ντέμπρετσεν, 13 Δεκεμβρίου 2007)
* 100 μέτρα μικτή ατομική- 51.20 **ΝΡ** (Κωνσταντινούπολη, 13 Δεκεμβρίου 2009)

## Παραπομπές


## Εξωτερικοί σύνδεσμοι
* Profile at collegesports.com
* Duje Draganja: Cal swimmer a national hero in Croatia 
* Ο Κροάτης κολυμβητής Ντραγκάνια θα αγωνιστεί για το Κατάρ
* Cash lures from Qatar may lead to rewriting of rulebook 

Κατηγορία:Κροάτες αθλητές
Κατηγορία:Ολυμπιονίκες της κολύμβησης